Ageini 10
Ikwae me Awobe ka Nua
(1 Iyutun 1.5-23)
1Mage en idwe me awobe ka Nua, Sem, Kam kede Yapesi. Gin bin kiko nywalo idwe di alele otiek. 2Awobe ka Yapesi gin en: Gomer, Magog, Madai, Yaban, Tubal, Mesek kede Tiras. 3Awobe ka Gomer gin en: Asukenas, Ripat kede Togarama. 4Idwe ka Yaban gin en: Elisak, Tarusi, Kitim kede Rodanim. 5Gin nogo en kame jo abedo i nget nam opokere ki kom gi. Doko gin en ikwae ka Yapesi kame oko pokere bedo i lobere apapat, ngat acelacel kede leb mere, jo me ode, kede atekerin mege.
6Awobe ka Kam gin en: Kus, Misiri, Put kede Kanan. 7Awobe ka Kus gin en: Seba, Kabila, Sabuta, Rama kede Sabuteka. Awobe ka Rama gin en: Seba kede Dedan. 8Kus bin oko nywalo Nimurod ngat kame oko cako bedo twon dano atek me wi lobo. 9En bin ebedo ngadwar atek i nyim Rwot. En omio jo maro waco be, “Bed cal bala Nimurod kame bin obedo ngadwar atek i nyim Rwot.” 10En bin ecako ajakanut mere ki Babel, Erek kede Akad, kame dedede oudo tie i lobo me Sinar. 11En bin eko yai ki piny no di eko ot Asiria eko gero bomban me Ninebe, Rekobot Ir, Kala 12kede Resen kame tie i dierediere me Ninebe kede bomba adwong me Kala.
13Misiri bin oko nywalo jo me Ludim, Anamim, Lekabim, Naputukim, 14Paturosim, Kasulukim kede Kaputorim, kakame jo me Pilistia owok kiye.
15Kanan bin oko nywalo Sidon, atin kao mere, di do Ket lubo. 16Gin en kame oko wok kibut gi jo Yebu, jo Amor, jo Girigas, 17jo Kibi, jo Araki, jo Sini, 18jo Aribadi, jo Semar kede jo Kamat. I cen mere jo me Kanan oko sarakin. 19Manono oko mino ikor gi onyai yai ki Sidon ot tetu Gerar, kiton tuno Gasa, kede bobo ot tetu Sodoma, Gomora, Adama kede Seboim, kiton tuno Lasa. 20Jo nogi en kobedo ikwae ka Kam, di lubere kede ot ki ot, leb gi, lobere gi kede atekerin gi.
21Sem da, omin me Yapesi adwong bin oko nywalo idwe awobe. En bin ebedo kwaru me idwe ka Eber dedede. 22Awobe ka Sem gin ige: Elam, Asur, Arupakasad, Lud kede Aram. 23Awobe ka Aram gin ige: Us, Kul, Geter kede Mas. 24Arupakasad oko nywalo Sela; Sela oko nywalo Eber. 25Eber oko nywalo idwe awobe are. Nying ngat acel bin oko cako be Peleg, pien bin jo me piny opopokun i kare meren. Omin mere bin en Yokutan. 26Yokutan bin oko nywalo Alumodad, Selep, Kasarumabet, Jera 27kede Kadoram, Usal, Dikula 28kede Obal, Abimael, Seba 29kede Opir, Kabila kede Yobab. Gin dedede kibedo awobe ka Yokutan. 30Lobo kame gin bin kibedo iye cakere ki Mesa di eko ot kiton tuno Separ, adul kame obedo mori mori, kame bin tie tetu kide. 31Magonogi gin en ikwae ka Sem, di lubere kede ude gi, leb gi, lobere gi kede atekerin gi. 32Magonogi en ude me awobe ka Nua, di lubere kede joakwari gi, atekerin gi; kibut gin da en kame atekerin me lobo onyai kiye di bin alele otiek.
fao_Latn twi_Latn uzn_Latn luo_Latn luo_Latn luo_Latn luo_Latn luo_Latn